Is Engeland werklik beter as die All Blacks? | Maroela Media
Is Engeland werklik beter as die All Blacks?
Die Engelse rugbyafrigter, Eddie Jones, het nie meer baie hare oor nie, maar dié wat daar is, is vinnig besig om grys te word.
Jones het Saterdag in Cardiff nog 'n paar bygekry toe Engeland Wallis met 21-16 in die Sesnasies-reeks geklop het nadat die vleuel Elliot Daly die wendrie in die 76ste minuut gedruk het.
"Ek het nou al my kom-gratis-uit-die-tronk-kaartjies opgebruik. Ek wil nie weer in daardie posisie wees nie," het Jones aan bbcsport.com gesê nadat Engeland verlede week ook teen Frankryk met 19-16 deurgeskraap het.
Engeland het nou 16 agtereenvolgende toetse na mekaar gewen (15 onder Jones) en met 'n oorwinning oor Italië in hul volgende wedstryd as 'n amperse formaliteit, kruip die All Blacks se rekordgetal van 18 opeenvolgende wentoetse al hoe nader. As Engeland die Skotte ook klop, bly net die kragmeting met Ierland op 18 Maart oor om die rekord te laat spat.
Maar, is Engeland werklik die beste span in die wêreld as hy só speel? Die Engelse het die All Blacks tot dusver gesystap en hoe kan jy as die beste beskou word as jy nie teen die beste span gespeel en hom geklop het nie?
Ja, Engeland het Australië (vier keer), die Bokke (een keer) en Argentinië (een keer) geklop, maar wat van die All Blacks?
Engeland kon die All Blacks nog net sewe keer in 40 toetse in 115 jaar klop (vyf keer in Nieu-Seeland en slegs twee keer in Engeland) terwyl die All Blacks 32 oorwinnings behaal het en een toets gelykop geëindig het.
Engeland is desondanks dié swak vertoningslys steeds op die oorwinningspad, maar die span is kwesbaar. As dit nie vir die laerskoolfout is wat die Walliese losskakel, Dan Biggar, begaan het toe hy nie die bal op sy eie doellyn kon uitskop nie, maar middelveld toe, was Engeland se drome beëindig.
Jones is 'n meester van kopspeletjies speel en Saterdag was dit weer die geval toe die dak van die Principality-stadion op Jones se versoek oopgehou is. Hy het met Wallis se koppe gesmokkel, want Engeland het vyf van sy ses oorwinnings oor Wallis onder 'n oop dak behaal, terwyl Engeland vier van die vyf toetse met 'n toe dak verloor het.
"Hulle kan die dak nou maar toemaak.
"Die dak moet oop wees, tensy toestande skokkend is. Dis hoe rugby gespeel moet word, want dit is 'n wintersport," het Jones gesê.
♦ Ierland het in Rome maalvleis van Italië gemaak en nege drieë (drie deur die gewese Blou Bul-flank CJ Stander) gedruk in sy wegholsege van 63-10. Dit wys net dat Ierland verlede week teen Skotland te stadig uit die blokke was, dat hulle straks die Skotte onderskat het en dat hulle ver benede peil was.
Ek lek nou al lippe af vir die Iere se kragmeting op 18 Maart met Engeland.
Na Saterdag se afranseling, moet die vraag gevra moet word of Brendan Venter nie sy tyd mors as Italië se verdedigingskonsultant nie. Ja, hy het 'n groot rol agter die skerms gespeel toe Italië verlede jaar die Bokke geskok het (wie het nie?), maar kan hy werklik 'n verskil binne 'n paar weke maak?
As dit wel waar is dat sy kontrak met die Italianers die groot struikelblok is waarom die Suid-Afrikaanse Rugbyunie (wat hom beslis in 'n ander hoedanigheid wil betrek) nog nie oor Allister Coetzee se toekoms kan besluit nie, sal daar diep daaroor nagedink moet word.
♦ Skotland speel Sondagmiddag teen Frankryk. Dit kan ook 'n riller wees nadat die Skotte verlede week vir Ierland verras het en Frankryk so amper-amper vir Engeland laat struikel het.